Док кућа Михаила Ђурића поред српских средњовековних мотива, поседује и примесе романике и готике, кућа Живојина Бабића са неоморавским мотивима представља Новаковићев најуспелији пример архитектуре националног стила једног приватног објекта. На средишњем делу фасаде окренуте ка улици Кнеза Милоша доминира еркер, а декоративни прозори у виду бифора и мотиви шаховског поља заузимају бочне делове приземља и првог спрата. Кућа је такође саграђена око 1910. године и налази се у улици Кнеза Милоша 54 у Београду.